Hundige Kirke
Hundige Kirke er en kirke i Hundige-Kildebrønde Sogn, som ligger sydvest for centrum i Hundige.
Kirken er opført i 1976 efter tegning af arkitekten Ejvind Draiby (1910-1996). Kirken, som er bygget af røde og enkelte sorte teglsten, består af en kirkesal, som noget utraditionelt er orienteret nord-syd frem for øst-vest. Mod øst er kirkesalen via to lave forbindende bygninger mod nord og syd forbundet med en menighedsbygning. Imellem disse fire bygninger findes et lille grønt atrium, hvorover der mod nordvest hæver sig et enkelt klokketårn.
I kirkesalen er der indgang i det sydøstlige hjørne, hvor der er indbygget et lille våbenhus, som også har trappe op til pulpituret, dvs. balkonen, i kirkesalens sydlige ende. Indvendigt er kirkesalen præget af murenes røde teglsten, den åbne tagryg med de karakteristiske glasmalerier i gavlene og vinduesrækken i rummets østside, hvor der er udsyn til det lille grønne areal midt i komplekset.
Størstedelen af kirkens inventar er lavet efter tegning af kirkens arkitekt. Dette gælder både det murede alterbord og prædikestolen, ligesom han står bag den karakteristiske døbefont, der er hugget ud af en enkelt kampesten, som bortset fra dåbsfadet ikke er behandlet synderligt. Kirkens mest bemærkelsesværdige inventar er glasmosaikkerne af Preben Hornung i taggavlenes vinduer, som på karakteristisk måde bidrager til stemningen i kirkerummet. De blev indsat i 1983.